CELEX: 32017D0722
Language: fi
Date: 2017-04-20 00:00:00
Title: Komission täytäntöönpanopäätös (EU) 2017/722, annettu 20 päivänä huhtikuuta 2017, Alankomaiden biosidivalmisteen VectoMaxFG markkinoilla saataville asettamisen ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2017) 2436)

22.4.2017   
            
            
               FI
            
            
               Euroopan unionin virallinen lehti
            
            
               L 106/14
            
         KOMISSION TÄYTÄNTÖÖNPANOPÄÄTÖS (EU) 2017/722,
   annettu 20 päivänä huhtikuuta 2017,
   Alankomaiden biosidivalmisteen VectoMaxFG markkinoilla saataville asettamisen ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
   
      
         (tiedoksiannettu numerolla C(2017) 2436)
      
   
   (Ainoastaan hollanninkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan,
   sekä katsoo seuraavaa:
   
               (1)
            
            
               Alankomaat hyväksyi 13 päivänä syyskuuta 2016 asetuksen (EU) N:o 528/2012 55 artiklan 1 kohdan ensimmäisen alakohdan mukaisen päätöksen, jolla sallittiin 1 päivään lokakuuta 2016 asti biosidivalmisteen VectoMaxFG asettaminen markkinoilla saataville ja käyttö sertifioitujen toimijoiden toteuttamaan invasiivisten eksoottisten hyttyslajien Aedes albopictus ja Aedes japonicus toukkien torjuntaan, jäljempänä ’toimenpiteet’.
            
         
               (2)
            
            
               VectoMaxFG sisältää tehoaineita Bacillus thuringiensis subsp. israelensis, serotyyppi H14, kanta AM65-52, ja Bacillus sphaericus subsp. 2362, kanta ABTS-1743, käytettäväksi asetuksen (EU) N:o 528/2012 liitteessä V kuvatulla tavalla valmisteryhmässä 18.
            
         
               (3)
            
            
               Komissio vastaanotti 5 päivänä joulukuuta 2016 asetuksen (EU) N:o 528/2012 55 artiklan 1 kohdan kolmannen alakohdan mukaisen Alankomaiden perustellun pyynnön toimenpiteiden jatkamiseksi.
            
         
               (4)
            
            
               Komission täytäntöönpanopäätöksellä (EU) 2016/714 (2) annettiin Alankomaiden jatkaa väliaikaisia toimenpiteitä, jotka koskevat kahden muun biosidivalmisteen eli VectoBacWG:n ja Aqua-K-Othrinen asettamista markkinoilla saataville ja käyttöä. Päätöksellä tunnustettiin, että Alankomaissa ei ollut saatavilla soveltuvia vaihtoehtoisia tuotteita tauteja levittävien hyttysten torjuntaan.
            
         
               (5)
            
            
               Alankomaiden toimittamien tietojen mukaan tämä täytäntöönpanopäätöksen (EU) No 2016/714 piiriin kuuluva toimenpide oli tarpeen kansanterveyden suojelemiseksi, koska kyseiset hyttyset, joita on tavattu Alankomaissa autonrengaskauppaa harjoittavien yritysten tiloissa, hautausmailla ja siirtolapuutarhoissa, voivat levittää trooppisia tauteja, kuten denguekuumetta ja chikungunyaa. Alankomaiden seurannasta vuonna 2016 kävi ilmi, että hyttysiä esiintyi myös kuorma-autojen kierrätystä tekevässä yrityksessä ja eräällä asuinalueella.
            
         
               (6)
            
            
               Alankomaat totesi, että täytäntöönpanopäätöksen (EU) N:o 2016/714 soveltamisalaan kuuluvat valmisteet eivät riitä hyttysten toukkien torjuntaan alueilla, joilla hyttyset voivat menestyä ja joilla tarvitaan pidempään kestävää jälkivaikutusta. Asianmukainen torjunta on näillä alueilla olennaisen tärkeää edellä mainittujen kansanterveysnäkökohtien vuoksi, sillä munat ja toukat voivat kulkeutua muihin kohteisiin. Näin ollen 3 kappaleessa tarkoitettu pyyntö perustui väitteeseen, jonka mukaan rakeisessa muodossa olevan VectoMaxFG:n käyttö yhdistettynä VectoBacWG:hen on olennaisen tärkeää, jotta voidaan torjua hyttysen toukkien kehittyminen.
            
         
               (7)
            
            
               Koska hyttysen toukkien asianmukaista torjuntaa ei voida saavuttaa muilla keinoilla aiheuttamatta vaaraa kansanterveydelle, on asianmukaista sallia Alankomaiden jatkaa toimenpiteitä tietyin edellytyksin.
            
         
               (8)
            
            
               Tässä päätöksessä säädetty toimenpide on pysyvän biosidivalmistekomitean lausunnon mukainen,
            
         ON HYVÄKSYNYT TÄMÄN PÄÄTÖKSEN:
   1 artikla
   Alankomaat saa jatkaa yhteensä enintään 550 päivän ajan toimenpiteitä, joilla biosidivalmiste VectoMaxFG asetetaan saataville markkinoilla ja sitä käytetään sertifioitujen toimijoiden toteuttamaan tauteja levittävien hyttysten torjuntaan toimivaltaisen viranomaisen valvonnassa.
   2 artikla
   Tämä päätös on osoitettu Alankomaiden kuningaskunnalle.
   
      Tehty Brysselissä 20 päivänä huhtikuuta 2017.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 167, 27.6.2012, s. 1.
   
      (2)  Komission täytäntöönpanopäätös (EU) 2016/714, annettu 11 päivänä toukokuuta 2016, Alankomaiden biosidivalmisteiden VectoBacWG ja Aqua-K-Othrine saataville asettamisen markkinoilla ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (EUVL L 125, 13.5.2016, s. 14).